
[bookmark: _GoBack]DECIZIA DE PUNERE ÎN APLICARE A COMISIEI
din 10.2.2026
[bookmark: _Hlk137558644][bookmark: _Hlk160542626][bookmark: _Hlk160554821][bookmark: _Hlk166656665]privind cererea de înregistrare, în temeiul Regulamentului (UE) 2019/788 al Parlamentului European și al Consiliului, a inițiativei cetățenești europene intitulate „Inițiativa UE pentru protejarea câinilor și a pisicilor fără stăpân și a animalelor din adăposturi în UE/țările terțe”
(Numai textul în limba germană este autentic)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind Inițiativa cetățenească europeană[footnoteRef:2], în special articolul 6 alineatul (4), [2: 	JO L 130, 17.5.2019, p. 55, ELI: http://data.europa.eu/eli/reg/2019/788/oj] 

întrucât:
(1)	La 13 ianuarie 2026, Comisia a primit o cerere de înregistrare a inițiativei cetățenești europene intitulată „Inițiativa UE pentru protejarea câinilor și a pisicilor fără stăpân și a animalelor din adăposturi în UE/țările terțe”.
(2)	Aceasta urmează unei cereri de înregistrare primite de Comisie la 28 noiembrie 2025, privind inițiativa cetățenească europeană intitulată „Inițiativa UE pentru protejarea câinilor și a pisicilor fără stăpân și a animalelor din adăposturi în UE/țările terțe”.
(3)	Prin scrisoarea din 5 ianuarie 2026 [C(2026) 10 final], în conformitate cu articolul 6 alineatul (4) din Regulamentul (UE) 2019/788, Comisia a informat grupul de organizatori că, în ceea ce privește cererea de înregistrare depusă la 28 noiembrie 2025, cerințele de înregistrare prevăzute la articolul 6 alineatul (3) primul paragraf literele (a), (d) și (e) din regulamentul respectiv erau îndeplinite și că articolul 6 alineatul (3) primul paragraf litera (b) din regulamentul respectiv nu era aplicabil. Comisia a explicat însă și că inițiativa nu îndeplinea cerința prevăzută la articolul 6 alineatul (3) primul paragraf litera (c) din Regulamentul (UE) 2019/788. În special, Uniunea nu are competența de a elabora și de a pune în aplicare politici de protecție a animalelor fără stăpân din motive de bunăstare a animalelor. 
(4)	Prin urmare, Comisia a informat organizatorii, în temeiul articolului 6 alineatul (4) primul paragraf din Regulamentul (UE) 2019/788, că ar putea fie să modifice inițiativa pentru a ține seama de evaluarea Comisiei, fie să mențină sau să retragă inițiativa inițială, în conformitate cu articolul 6 alineatul (4) al doilea paragraf din Regulamentul (UE) 2019/788.
(5)	La 13 ianuarie 2026, grupul de organizatori a transmis o inițiativă modificată.
(6)	Obiectivul inițiativei cetățenești europene, astfel cum este exprimat de organizatori, este de a invita Comisia Europeană, „în limitele competențelor sale, să prezinte propuneri de acte juridice ale Uniunii pentru a consolida protecția câinilor și a pisicilor fără stăpân și a animalelor din adăposturi în UE și pentru a se asigura că acțiunile UE în țările terțe nu contribuie la suferința animalelor”. În special, inițiativa „urmărește să se restricționeze și mai mult utilizarea câinilor și a pisicilor în scopuri științifice, inclusiv prin posibile modificări ale Directivei 2010/63/UE” și solicită ca „instrumentele comerciale, de asociere și de finanțare ale UE” să fie „concepute în așa fel încât fondurile, beneficiile comerciale sau cooperarea UE să nu fie acordate decât dacă sunt respectate standarde minime de protecție a câinilor și a pisicilor”. Organizatorii inițiativei consideră că ar trebui promovate „măsuri sustenabile și umane, cum ar fi gestionarea populației, programele de castrare și vaccinare, îngrijirea veterinară și înregistrarea animalelor și educarea oamenilor în domeniul bunăstării animalelor”. O anexă la inițiativa modificată oferă detalii suplimentare cu privire la contextul, obiectul și obiectivele sale. 
(7)	Comisia observă că, în ceea ce privește pisicile și câinii fără stăpân, competența Uniunii de a îmbunătăți bunăstarea animalelor prin legiferare și asigurarea respectării legislației este limitată la domeniile de politică enumerate în mod exhaustiv la articolul 13 din Tratatul privind funcționarea Uniunii Europene (TFUE), și anume agricultura, pescuitul, transporturile, piața internă, cercetarea și dezvoltarea tehnologică și spațiul. Prin urmare, Comisia nu ar putea prezenta o propunere de act juridic al Uniunii în scopul punerii în aplicare a tratatelor privind protecția pisicilor și a câinilor fără stăpân din motive de bunăstare a animalelor. Aceste domenii de politică rămân responsabilitatea exclusivă a statelor membre. 
(8)	În ceea ce privește adăposturile pentru animale care adăpostesc pisici și câini, Comisia consideră că ar putea prezenta o propunere de act juridic în temeiul articolului 43 alineatul (2) și al articolului 114 din TFUE, în măsura în care, pe piața Uniunii pentru pisici și câini, adăposturile desfășoară o activitate economică deoarece furnizează un număr semnificativ de pisici și câini și concurează cu crescătorii. În plus, pentru a se asigura că normele privind introducerea pe piață a pisicilor și a câinilor pot asigura un nivel ridicat de protecție a bunăstării animalelor, este necesar să se aplice cerințe de trasabilitate tuturor sau majorității pisicilor și câinilor introduși pe piața Uniunii, incluzând, prin urmare, pisicile și câinii din adăposturi.
(9)	În ceea ce privește testarea pe animale, Comisia ar putea propune un act juridic privind utilizarea animalelor în scopuri științifice, inclusiv a animalelor fără stăpân și a animalelor din adăposturi, în temeiul articolului 114 din TFUE.
[bookmark: _Hlk220322449][bookmark: _Hlk220429085](10)	În ceea ce privește comerțul și cooperarea cu țările terțe, Comisia ar putea adopta propuneri de acte juridice bazate, după caz, pe articolele 207, 209, 212 și 217 din TFUE, condiționând beneficiile unor astfel de acorduri de respectarea unor standarde minime de protecție a pisicilor fără stăpân și a câinilor fără stăpân, în măsura în care o astfel de condiționalitate este legată de exercitarea competențelor Uniunii în domeniile de politică menționate la articolul 13 din TFUE și contribuie la atingerea obiectivelor politicilor respective. 
(11)	În fine, în ceea ce privește finanțarea din partea Uniunii pentru statele membre și țările terțe, Comisia ar putea adopta propuneri de acte juridice în temeiul, după caz, articolului 177 alineatul (1) și al articolelor 209, 212 și 217 din TFUE, condiționând beneficierea de fondurile UE de respectarea unor standarde minime de protecție a pisicilor și a câinilor fără stăpân, în măsura în care o astfel de condiționalitate este legată de exercitarea competențelor Uniunii în domeniile de politică menționate la articolul 13 din TFUE, contribuie la atingerea obiectivelor politicilor respective și există o legătură suficient de strânsă între scopul fondurilor UE și protecția respectivă.
(12)	În schimb, Comisia nu poate prezenta o propunere de act juridic al Uniunii în scopul punerii în aplicare a tratatelor în ceea ce privește protecția pisicilor și a câinilor fără stăpân din motive de bunăstare a animalelor. Prin urmare, Comisia concluzionează că partea respectivă din inițiativă nu îndeplinește cerința legală de la articolul 6 alineatul (3) primul paragraf litera (c) din Regulamentul (UE) 2019/788.
(13)	Din aceste motive, în conformitate cu articolul 6 alineatul (4) al treilea paragraf litera (b) din Regulamentul (UE) 2019/788, propunerea de inițiativă cetățenească ar trebui să fie înregistrată parțial, în sensul că ar trebui înregistrate doar părțile inițiativei care nu se află vădit în afara sferei de competențe ale Comisiei în temeiul cărora aceasta poate prezenta o propunere de act juridic al Uniunii în scopul punerii în aplicare a tratatelor. 
(14)	Această concluzie nu afectează evaluarea efectuată pentru a se stabili dacă în acest caz sunt îndeplinite condițiile concrete de fond necesare pentru o acțiune din partea Comisiei, inclusiv respectarea principiilor proporționalității și subsidiarității, precum și compatibilitatea cu drepturile fundamentale. 
(15)	Grupul de organizatori a furnizat dovezi corespunzătoare că îndeplinește cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact în conformitate cu articolul 5 alineatul (3) primul paragraf din același regulament. 
(16)	Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, astfel cum sunt prevăzute la articolul 2 din Tratatul privind Uniunea Europeană, sau drepturilor consacrate în Carta drepturilor fundamentale a Uniunii Europene.
(17)	Prin urmare, inițiativa intitulată „Inițiativa UE pentru protejarea câinilor și a pisicilor fără stăpân și a animalelor din adăposturi în UE/țările terțe” ar trebui să fie înregistrată parțial pe baza considerațiilor prezentate în considerentele 7-12.
(18)	Concluzia conform căreia sunt îndeplinite condițiile de înregistrare parțială prevăzute la articolul 6 alineatul (4) al treilea paragraf litera (b) din Regulamentul (UE) 2019/788 nu implică confirmarea în vreun fel de către Comisie a faptului că, prin conținutul său în forma în care a fost înregistrată, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei în forma în care a fost înregistrată exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei,

ADOPTĂ PREZENTA DECIZIE: 
Articolul 1
[bookmark: _Hlk201052838]1. Inițiativa cetățenească europeană intitulată „Inițiativa UE pentru protejarea câinilor și a pisicilor fără stăpân și a animalelor din adăposturi în UE/țările terțe” se înregistrează parțial. 
2. Declarațiile de susținere pentru inițiativa respectivă pot fi colectate în măsura în care aceasta vizează propuneri de acte juridice ale Uniunii înaintate de Comisie în scopul punerii în aplicare a tratatelor:
(a) privind adăposturile de animale pentru pisici sau câini, în măsura în care acestea participă la piața Uniunii pentru pisici și câini;
(b) privind utilizarea animalelor în scopuri științifice, inclusiv a animalelor fără stăpân și a animalelor din adăposturi; 
[bookmark: _Hlk220322490](c) privind adăugarea de clauze la acordurile comerciale internaționale sau de asociere, conform cărora beneficiile acestor acorduri ar urma să fie condiționate de respectarea standardelor minime de protecție a pisicilor și a câinilor fără stăpân; 
[bookmark: _Hlk220322561](d) privind condiționarea primirii de fonduri din partea UE de respectarea standardelor minime de protecție a pisicilor și a câinilor fără stăpân.
Articolul 2
Prezenta decizie se adresează grupului de organizatori ai inițiativei cetățenești intitulate „Inițiativa UE pentru protejarea câinilor și a pisicilor fără stăpân și a animalelor din adăposturi în UE/țările terțe”, reprezentat de Gisela URBAN și Hans-Erich Rainer GAERTNER, care acționează în calitate de persoane de contact.
Adoptată la Strasbourg, 10.2.2026
	Pentru Comisie
	Maroš ŠEFČOVIČ
	Membru al Comisiei

